[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.11.2007

COM(2007) 701 τελικό

2007/0242 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί τροποποιήσεως του κανονισμού (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς, όσον αφορά το καθεστώς στήριξης για το βαμβάκι

(υποβληθείσα από την Επιτροπή) {SEC(2007) 1481}{SEC(2007) 1482}

ΑΙΤΙΟΛΟΓΙΚΗ ΕΚΘΕΣΗ

1 ) Περιεχόμενο της πρότασης

- Αιτιολόγηση και στόχοι της πρότασης

Στις 7 Σεπτεμβρίου 2006, το Δικαστήριο των Ευρωπαϊκών Κοινοτήτων ακύρωσε την μεταρρύθμιση του τομέα του βάμβακα του 2004, αφού έκρινε ότι είχε παραβιαστεί η αρχή της αναλογικότητας καθόσον :

- η ΕΚ παρέλειψε να διεξαγάγει μελέτη αντικτύπου·

- η ΕΚ παρέλειψε να λάβει υπόψη το άμεσο κόστος εργασίας στην διαδικασία αξιολόγησης και λήψης απόφασης·

- η ΕΚ παρέλειψε να λάβει υπόψη τον αντίκτυπο του νέου καθεστώτος στην εκκοκκιστική βιομηχανία η οποία, μολονότι δεν περιλαμβάνεται στο πρωτόκολλο, συνδέεται άμεσα με τις δραστηριότητες της παραγωγής βάμβακα.

Κατά συνέπεια, δόθηκε ιδιαίτερη προσοχή στα στοιχεία αυτά κατά τη διάρκεια των διαφόρων σταδίων της ανάλυσης αντικτύπου που διεξήγαγαν οι υπηρεσίες της Επιτροπής.

Η παρούσα πρόταση εισάγει νέο καθεστώς για το βαμβάκι το οποίο αποβλέπει στην προώθηση ενός ανταγωνιστικού, βιώσιμου και προσανατολισμένου στην αγορά τομέα βάμβακα, τηρώντας παράλληλα τις δεσμεύσεις που έχουν αναληφθεί στο πλαίσιο του πρωτοκόλλου.

- Γενικό πλαίσιο

Ο τομέας του βάμβακα, μολονότι περιορισμένης σημασίας στην ΕΕ συνολικά, δεδομένου ότι συμβάλλει μόνο κατά 0,15% στην τελική γεωργική παραγωγή, έχει ισχυρή περιφερειακή σημασία στα δύο κυριότερα κράτη μέλη παραγωγούς. Το 76% περίπου της συνολικής παραγωγής της ΕΕ (περίπου 1,45 εκατ. τόνοι ακατέργαστού βάμβακα) καλλιεργείται στην Ελλάδα. Το 2005, το βαμβάκι αντιπροσώπευε το 9,0% της συνολικής γεωργικής παραγωγής της Ελλάδας, ενώ στην Ισπανία, που αποτελεί τον άλλο βασικό παραγωγό της ΕΕ, η συμβολή του βάμβακα ανήλθε σε 1,3%. Μία μικρή ποσότητα βάμβακα καλλιεργείται επίσης στη Βουλγαρία· η Πορτογαλία έχει παύσει να καλλιεργεί βάμβακα.

Στην Ελλάδα, η πλειονότητα των 380.000 εκταρίων που χρησιμοποιούνται για την καλλιέργεια βάμβακα βρίσκεται σε τρεις περιφέρειες : στη Θεσσαλία, στη Μακεδονία-Θράκη και στη Στερεά Ελλάδα. Στην Ισπανία, η παραγωγή συγκεντρώνεται στην Ανδαλουσία, κυρίως δε στις επαρχίες της Σεβίλλης και της Κόρδοβα. Η συνολική επιφάνεια που καλύπτεται από την καλλιέργεια βάμβακα στην Ισπανία ήταν 65.000 εκτάρια περίπου το 2007.

Στην ΕΕ, οι περισσότερες γεωργικές εκμεταλλεύσεις στις οποίες καλλιεργείται βάμβακας χαρακτηρίζονται από το μικρό μέγεθός τους (4,5 εκτάρια στην Ελλάδα και 11 εκτάρια στην Ισπανία) και τον μεγάλο αριθμό τους (79.700 στην Ελλάδα και 9.500 στην Ισπανία). Στην Ελλάδα, οι εκμεταλλεύσεις βαμβακοκαλλιέργειας έχουν υψηλότερο βαθμό εξειδίκευσης· η Θεσσαλία ασχολείται σχεδόν αποκλειστικά με την παραγωγή βάμβακα.

Προσφάτως, ο περιβαλλοντικός αντίκτυπος του βάμβακα προσήλκυσε την προσοχή. Εξαρτώμενος από την άρδευση και τα λιπάσματα, ο βάμβακας συνδέεται ευρύτατα με χαμηλή βιοποικιλότητα και υποβάθμιση των εδαφών. Επιπλέον, η εντατική χρήση φυτοπροστατευτικών προϊόντων, ιδίως εντομοκτόνων, και αποφλοιωτικών προϊόντων για την υποβοήθηση της συγκομιδής αποτελούν πηγή ανησυχίας.

Στο επίπεδο της μεταποίησης, ένα μίγμα ιδιωτικών επιχειρήσεων και συνεταιρισμών μετατρέπουν το ακατέργαστο βαμβάκι στη χρησιμοποιήσιμη κατάστασή του μέσω της διαδικασίας του εκκοκκισμού, με την οποία διαχωρίζονται οι ίνες βάμβακος από το βαμβακόσπορο. Η δυναμικότητα των 29 εκκοκκιστηρίων της Ισπανίας, περίπου το ήμισυ από τα οποία είναι συνεταιρισμοί, υπερβαίνει κατά πολύ την παραγωγή της. Στην Ελλάδα, η δυναμικότητα εκκοκκισμού είναι περισσότερο εξισορροπημένη με την παραγωγή και οι συνεταιρισμοί διαχειρίζονται χαμηλότερη αναλογία εκκοκκιστικών μονάδων (20 από τις 73).

Σε διεθνές επίπεδο, η ΕΕ δεν αποτελεί σημαντικό παίκτη, συμβάλλοντας μόνο στο 2% της συνολικής παγκόσμιας παραγωγής βαμβακιού. Οι κυριότερες χώρες παραγωγοί είναι η Κίνα (24%), οι ΗΠΑ (20%) και η Ινδία (14%).

Η ΕΕ είναι ένας από τους καθαρούς παγκόσμιους εισαγωγείς βαμβακιού. Οι παγκόσμιες εξαγωγές βαμβακιού κυριαρχούνται από τις ΗΠΑ, οι οποίες επί του παρόντος εξάγουν περίπου 2,75 εκατ. τόνους, ποσότητα που αντιπροσωπεύει το 36,5% του παγκόσμιου εμπορίου.

Οι μεγαλύτεροι καταναλωτές βαμβακιού είναι οι χώρες εκείνες με εδραιωμένες μεταποιητικές βιομηχανίες. Η Κίνα χρησιμοποιεί το 32% του παγκοσμίου βαμβακιού, ακολουθούμενη από τις ΗΠΑ (14%) και την Ινδία (7%). Η κατανάλωση της ΕΕ, 0,6 εκατ. τόνοι εκκοκκισμένου βάμβακα (2,7% σε παγκόσμιο επίπεδο), συγκεντρώνεται κυρίως στην Ιταλία, την Πορτογαλία και τη Γερμανία.

Το γεγονός ότι η ΕΕ είναι περιθωριακός παραγωγός βαμβακιού σημαίνει ότι η επίπτωση της κοινοτικής παραγωγής στην εξέλιξη των παγκόσμιων αγοραίων τιμών υπήρξε αμελητέα. Η διαπίστωση αυτή ενισχύεται περαιτέρω από το γεγονός ότι η ΕΕ δεν χρησιμοποιεί εξαγωγικές επιχορηγήσεις για τον εν λόγω τομέα και παρέχει πρόσβαση άνευ δασμών. Αν και οι πολιτικές των άλλων ανεπτυγμένων και αναπτυσσόμενων χωρών είχαν σημαντικές επιπτώσεις στις τιμές του βαμβακιού, ο κυριότερος παράγων που συντέλεσε στην υποχώρηση των τιμών είναι ο αυξημένος ανταγωνισμός από τις συνθετικές ίνες.

Στην Ευρώπη, το πρώτο καθεστώς στήριξης για το βαμβάκι θεσπίστηκε με την προσχώρηση της Ελλάδας στην ΕΚ το 1980 και στη συνέχεια επεκτάθηκε στην Ισπανία και την Πορτογαλία το 1986. Σε πρωτόκολλο προσαρτημένο στη συνθήκη προσχώρησης αναφέρεται ότι η Κοινότητα θα εξασφαλίσει τη στήριξη της παραγωγής βαμβακιού στις περιφέρειες στις οποίες το προϊόν αυτό είναι σημαντικό για τη γεωργική οικονομία. Το σύστημα στήριξης θα εξασφάλιζε αξιοπρεπές εισόδημα στους ενδιαφερόμενους παραγωγούς και θα περιλάμβανε τη χορήγηση ενίσχυσης στην παραγωγή.

Το καθεστώς για το βαμβάκι βασιζόταν αρχικά σε μία “αντισταθμιστική ενίσχυση” που χορηγείτο σε μεταποιητές, οι οποίοι κατέβαλλαν μία ελάχιστη τιμή στους γεωργούς που τους εφοδίαζαν με μη εκκοκκισμένο βαμβάκι. Η ενίσχυση και η ελάχιστη τιμή βασίζονταν στην διαφορά μεταξύ μιας εσωτερικής τιμής στόχου και της παγκόσμιας αγοραίας τιμής. Το καθεστώς αυτό προκάλεσε μεγάλη επέκταση ολόκληρου του τομέα του βαμβακιού της ΕΕ.

Η ΚΓΠ υπέστη προσφάτως ριζική μεταρρύθμιση με σκοπό την αύξηση της ανταγωνιστικότητας, την ασφάλεια και ποιότητα των τροφίμων, τη σταθεροποίηση των γεωργικών εισοδημάτων, την ενσωμάτωση των περιβαλλοντικών παραμέτρων στη γεωργική πολιτική, την ανάπτυξη της ζωτικότητας των αγροτικών περιοχών, την απλοποίηση και την ενίσχυση της αποκέντρωσης. Η βασική κατευθυντήρια αρχή της διαδικασίας μεταρρύθμισης της ΚΓΠ του 2003 είναι η απομάκρυνση από τη στήριξη της τιμής και της παραγωγής προς μία αποσυνδεδεμένη από την παραγωγή εισοδηματική στήριξη.

Για να ευθυγραμμιστεί καλύτερα ο τομέας του βαμβακιού με άλλους τομείς, το Συμβούλιο θέσπισε τον Απρίλιο του 2004 ένα νέο καθεστώς για το βαμβάκι, βασισμένο σε μία αποσυνδεδεμένη από την παραγωγή εισοδηματική στήριξη και σε μία ειδική (βάσει της έκτασης) ενίσχυση καλλιέργειας, που καταβάλλονται και οι δύο άμεσα στους παραγωγούς βαμβακιού. Το νέο αυτό καθεστώς άρχισε να ισχύει τον Ιανουάριο του 2006.

- Ισχύουσες διατάξεις στον τομέα της πρότασης

Το Κεφάλαιο 10α του Τίτλου IV του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για την θέσπιση ορισμένων καθεστώτων στήριξης για τους γεωργούς, θέτει κανόνες για την ειδική ενίσχυση για το βαμβάκι. Οι διατάξεις του κεφαλαίου αυτού ακυρώθηκαν με την απόφαση του Δικαστηρίου των Ευρωπαϊκών Κοινοτήτων της 7ης Σεπτεμβρίου 2006 στην υπόθεση C-310/04. Τα αποτελέσματα της ακύρωσης ανεστάλησαν μέχρι την έκδοση, εντός εύλογου χρονικού διαστήματος, νέου κανονισμού.

- Συνοχή με τις άλλες πολιτικές και στόχους της Ένωσης

Άνευ αντικειμένου.

2 ) Διαβουλεύσεις με τα ενδιαφερόμενα μέρη και εκτίμηση του αντικτύπου

- Διαβουλεύσεις με τα ενδιαφερόμενα μέρη

Μέθοδοι διαβουλεύσεων, κύριοι τομείς στόχοι και γενικά χαρακτηριστικά των ερωτηθέντων

Για την προετοιμασία της πρότασης αυτής και της εκτίμησης του αντικτύπου της ανατέθηκαν δύο ανεξάρτητες μελέτες προκειμένου, αντίστοιχα, να αναλυθούν οι κοινωνικοοικονομικές πτυχές του τομέα του βαμβακιού και να αξιολογηθεί ο περιβαλλοντικός αντίκτυπος του καθεστώτος. Στο πλαίσιο των δύο μελετών, η συλλογή των δεδομένων και οι αξιολογήσεις των επιπτώσεων βασίστηκαν σε συγκεκριμένα ερωτηματολόγια που απευθύνθηκαν σε ενδιαφερομένους φορείς και συνεντεύξεις που διενεργήθηκαν από εμπειρογνώμονες.

Παράλληλα, οι υπηρεσίες της Επιτροπής οργάνωσαν ημερίδες και σεμινάρια με τη συμμετοχή των ενδιαφερομένων μερών. Οι διαβουλεύσεις αυτές έλαβαν χώρα επιπλέον των τακτικών συνεδριάσεων με επαγγελματίες του κλάδου που διοργανώθηκαν στο πλαίσιο της Συμβουλευτικής Επιτροπής για το Βαμβάκι και της Επιτροπής Διαχείρισης για τις Φυσικές Ίνες. Συνεδριάσεις οργανώθηκαν επίσης με εκπροσώπους των εργαζομένων και ΜΚΟ που δραστηριοποιούνται στον τομέα της αναπτυξιακής πολιτικής και της προστασίας του περιβάλλοντος, καθώς και με ακαδημαϊκούς με ειδικές γνώσεις στον τομέα του βαμβακιού και με τις αρχές στις περιφέρειες στις οποίες η καλλιέργεια του βαμβακιού παίζει σημαντικό ρόλο.

Πραγματοποιήθηκαν ανοιχτές διαβουλεύσεις στο Διαδίκτυο από τις 8 Μαΐου 2007 έως τις 22 Ιουνίου 2007. Η Επιτροπή έλαβε 320 απαντήσεις. Οι διαβουλεύσεις αυτές έδωσαν την ευκαιρία να εκφραστούν γνώμες από ένα ευρύτερο κοινό.

- Συγκέντρωση και αξιοποίηση εμπειρογνωμοσύνης

Σχετικοί επιστημονικοί τομείς / τομείς εμπειρογνωμοσύνης

Αγροτική οικονομία και στατιστική

Χρησιμοποιηθείσα μέθοδος

Ανεξάρτητες μελέτες και διαβουλεύσεις με ενδιαφερομένους φορείς

Κυριότερες οργανώσεις / εμπειρογνώμονες που συμμετείχαν στις διαβουλεύσεις

Βλέπε ανωτέρω

Χρησιμοποιηθέντα μέσα για τη δημοσιοποίηση των συμβουλών των εμπειρογνωμόνων

Τα αποτελέσματα της διαβούλευσης θα είναι διαθέσιμα στη διεύθυνση:http://ec.europa.eu/agriculture/consultations/cotton/index_en.htm.

Εκτίμηση αντικτύπου

Η Επιτροπή διενήργησε εκτίμηση αντικτύπου που αναφέρεται στο νομοθετικό πρόγραμμα και πρόγραμμα εργασίας της Επιτροπής για το 2007 και διατίθεται στο δικτυακό τόπο Europa.

3 ) Νομικά στοιχεία της πρότασης

- Περίληψη της προτεινόμενης δράσης

Το νέο καθεστώς για το βαμβάκι θα πρέπει να έχει τους εξής στόχους :

o τη συνέχιση της γεωργικής δραστηριότητας ως συστατικού της βιώσιμης ανάπτυξης των βαμβακοπαραγωγών περιοχών·

o τη συμβατότητα των επιλογών στήριξης προς τους βαμβακοπαραγωγούς με τις αρχές της μεταρρυθμισμένης ΚΓΠ·

o τη συμβατότητα των επιλογών στήριξης προς τους βαμβακοπαραγωγούς με τις δεσμεύσεις της ΕΕ στα πλαίσια του ΠΟΕ και τον περιορισμό τυχόν αρνητικών επιπτώσεων στις αναπτυσσόμενες χώρες·

o τη σταθερότητα και τον έλεγχο του προϋπολογισμού της ΕΕ·

o την ανταγωνιστικότητα και τον προσανατολισμό στην αγορά του τομέα του βαμβακιού της ΕΕ·

o τη μείωση του αντικτύπου της παραγωγής βαμβακιού στο περιβάλλον·

o την απλοποίηση της διαχείρισης του καθεστώτος στήριξης προς τους βαμβακοπαραγωγούς.

Για να επιτευχθούν οι στόχοι αυτοί, η παρούσα πρόταση συνιστά το 65% των πόρων που προορίζονταν για την ενίσχυση του τομέα του βάμβακα πριν από τη μεταρρύθμιση του 2004 να ενσωματωθούν στο καθεστώς ενιαίας ενίσχυσης. Όπως και οι άλλοι γεωργοί που λαμβάνουν αποσυνδεδεμένη από την παραγωγή ενίσχυση, οι βαμβακοπαραγωγοί θα απολαύσουν κάποια σταθερότητα του εισοδήματος, διατηρώντας παράλληλα την ελευθερία να προσαρμοστούν στις εξελίξεις της αγοράς.

Το εναπομένον 35% θα εξακολουθήσει να συνδέεται με την παραγωγή βάμβακα, ως στρεμματική ενίσχυση. Οι συνδεδεμένες αυτές ενισχύσεις αποβλέπουν στην εξασφάλιση της συνέχειας της καλλιέργειας βαμβακιού σε επίπεδο επαρκές προκειμένου να διατηρηθεί η εκκοκκιστική βιομηχανία στις περιοχές εκείνες στις οποίες αντιπροσωπεύει σημαντική οικονομική δραστηριότητα.

Το Δικαστήριο των Ευρωπαϊκών Κοινοτήτων έθιξε, ειδικότερα, το θέμα της αιτιολόγησης του ποσοστού αποσύνδεσης που έχει επιλεγεί. Το θέμα αφορά τον τρόπο ενσωμάτωσης του καθεστώτος για το βαμβάκι στη μεταρρύθμιση της ΚΓΠ, με παράλληλη τήρηση των στόχων του πρωτοκόλλου για το βαμβάκι στις πράξεις προσχώρησης της Ελλάδας και της Ισπανίας και Πορτογαλίας.

Οι αναλύσεις και τα συμπληρωματικά ερωτηματολόγια που υποβλήθηκαν στο πλαίσιο της εκτίμησης του αντικτύπου κατέδειξαν τις διαφορετικές διαρθρώσεις παραγωγής και τους παράγοντες που επηρεάζουν τη διαδικασία λήψης αποφάσεων των παραγωγών. Τα εργαλεία κατασκευής ποσοτικών υποδειγμάτων αδυνατούν να προσδιορίσουν με βεβαιότητα τη σχέση μεταξύ προσφοράς και συνδεδεμένων ενισχύσεων. Ωστόσο, από τις προσομοιώσεις που πραγματοποιήθηκαν προκύπτει ότι, μεσοπρόθεσμα, ένα ποσοστό συνδεδεμένων ενισχύσεων περίπου 35% θα ευνοήσει τη συνέχιση της παραγωγής βαμβακιού – και κατ’ επέκταση την τήρηση του πρωτοκόλλου – ενώ παράλληλα θα υπάρχει συμφωνία με τις αρχές της μεταρρύθμισης της ΚΓΠ.

Το 2004, το Συμβούλιο αποφάσισε να θέσει το ποσοστό συνδεδεμένης στήριξης στο 35%, μολονότι η Επιτροπή είχε προτείνει 40%. Η επιστροφή σε υψηλότερο ποσοστό συνδεδεμένων ενισχύσεων θα προκαλούσε βαρύ φόρτο εργασίας για τις διοικήσεις των κρατών μελών, καθώς και μείωση της ενιαίας ενίσχυσης ανά γεωργική εκμετάλλευση προς τους βαμβακοπαραγωγούς.

Από διοικητική άποψη, οποιαδήποτε προς τα άνω τροποποίηση του ποσοστού σύνδεσης θα προκαλούσε μείωση του ποσοστού αποσύνδεσης και, κατά συνέπεια, τον εκ νέου υπολογισμό όλων των δικαιωμάτων ενίσχυσης που χορηγήθηκαν το 2006 στους παραδοσιακούς παραγωγούς βαμβακιού των ενδιαφερομένων κρατών μελών. Αντίθετα, η διατήρηση του ποσοστού σύνδεσης στο 35% δεν θα επέφερε καμία επιπλέον διοικητική επιβάρυνση.

Εάν καθοριζόταν υψηλότερο ποσοστό αποσύνδεσης από το 65%, θα υπήρχε κίνδυνος εκτεταμένης διαταραχής του τομέα του βαμβακιού. Κατά συνέπεια, μετά την ανάλυση των πιθανών σεναρίων, όπως περιγράφονται στην εκτίμηση του αντικτύπου, η Επιτροπή κατέληξε στο συμπέρασμα ότι, προκειμένου να επιτευχθούν οι αναφερθέντες στόχοι, η σημερινή ισορροπία μεταξύ συνδεδεμένων και αποσυνδεδεμένων ενισχύσεων πρέπει να εξακολουθήσει με κάποιες επιπλέον ήσσονες τροποποιήσεις του καθεστώτος.

Προτείνεται να διατηρηθεί η μέγιστη έκταση σε 450.597 εκτάρια (370.000 εκτάρια στην Ελλάδα, 70.000 εκτάρια στην Ισπανία, 360 εκτάρια στην Πορτογαλία και 10.237 εκτάρια στην Βουλγαρία). Το επίπεδο των στρεμματικών ενισχύσεων θα παραμείνει επίσης αμετάβλητο και θα μειωθεί αναλογικά σε περίπτωση που οι αιτήσεις ενίσχυσης υπερβαίνουν τη μέγιστη έκταση κάποιου κράτους μέλους.

Τόσο οι αποσυνδεδεμένες ενισχύσεις όσο και η ειδική στρεμματική ενίσχυση καλλιέργειας θα εξακολουθήσουν να υπόκεινται σε κριτήρια πολλαπλής συμμόρφωσης, γεγονός που θα οδηγήσει σε μία περισσότερο φιλική προς το περιβάλλον παραγωγή βάμβακα, χωρίς αρνητικές επιπτώσεις στα εισοδήματα.

Η ειδική ενίσχυση καλλιέργειας θα χορηγείται ανά επιλέξιμο εκτάριο βάμβακα, υπό την προϋπόθεση ότι η έκταση διατηρείται τουλάχιστον μέχρι τη συγκομιδή, χωρίς υποχρέωση παράδοσης ή πώλησης βάμβακα. Το βαμβάκι θα πρέπει να πληροί τις ελάχιστες απαιτήσεις: ποιότητα υγιής, ανόθευτη και σύμφωνη με τα συναλλακτικά ήθη.

Προτείνεται η στήριξη των διεπαγγελματικών οργανώσεων για να συμβάλουν στον καλύτερο συντονισμό της εμπορίας του βάμβακα, στη σύναψη συμβάσεων μεταξύ καλλιεργητών και μεταποιητών και στην προώθηση της ποιότητας.

Η δημοσιονομική μεταφορά για την αναδιάρθρωση των περιοχών βαμβακοπαραγωγής, όπως προβλέπεται στο άρθρο 143δ του κανονισμού (ΕΚ) αριθ. 1782/2003 του Συμβουλίου (22 εκατ. ευρώ ετησίως από το δημοσιονομικό έτος 2007), έχει ήδη καταστεί διαθέσιμη στο ΕΓΤΑΑ και έχει περιληφθεί στην ετήσια κατανομή ανά κράτος μέλος της κοινοτικής στήριξης για την αγροτική ανάπτυξη, με τις αποφάσεις 2006/410/EΚ και 2006/636/EΚ της Επιτροπής. Έτσι, την περίοδο από το 2007 έως το 2013 θα διατεθεί επιπλέον ποσό 154 εκατ. ευρώ ως συμπληρωματική κοινοτική στήριξη για μέτρα σε περιοχές που παράγουν βαμβάκι. Με τον τρόπο αυτό, τα κράτη μέλη θα μπορέσουν να ενισχύσουν περαιτέρω, για παράδειγμα, την διαδικασία αναδιάρθρωσης των εκμεταλλεύσεων που καλλιεργούν βαμβάκι και της εκκοκκιστικής βιομηχανίας.

Για να στηριχθεί η προώθηση του κοινοτικού βαμβακιού, συνιστάται η δημιουργία ενός “σήματος προέλευσης”. Το αίτημα αυτό διατυπώθηκε ρητά από τους ενδιαφερομένους φορείς κατά τη διάρκεια της διαδικασίας διαβούλευσης.

Τον Μάρτιο του 2006, η Επιτροπή δεσμεύθηκε να προβεί σε ανασκόπηση πολιτικής αναφορικά με τη λειτουργία του κανονισμού (ΕΚ) αριθ. 510/2006 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων. Στο πλαίσιο αυτό, η Επιτροπή θα μελετήσει τη δυνατότητα να συμπεριληφθεί και το βαμβάκι στο πεδίο εφαρμογής του κανονισμού.

Για την προώθηση της εικόνας και της χρήσης του κοινοτικού βαμβακιού, η Επιτροπή θα εξετάσει κατά πόσον έχει έννοια και σε ποιο βαθμό θα είναι αποτελεσματική και αποδοτική η ένταξη ορισμένων προϊόντων, τα οποία παράγονται και μεταποιούνται εξ ολοκλήρου στην ΕΕ, στον κατάλογο προϊόντων που είναι επιλέξιμα για μέτρα ενημέρωσης και προώθησης.

- Νομική βάση

Άρθρο 37 παράγραφος 2 της συνθήκης για την ίδρυση της Ευρωπαϊκής Κοινότητας και πρωτόκολλο αριθ. 4 για τον βάμβακα (που προσαρτάται στην πράξη προσχώρησης του 1979).

- Αρχή της επικουρικότητας

Η πρόταση αφήνει τα σημαντικά στοιχεία στην αρμοδιότητα των κρατών μελών:

- έγκριση των εκτάσεων για την παραγωγή βάμβακα,

- έγκριση των ποικιλιών,

- έγκριση διεπαγγελματικών οργανώσεων,

- διανομή των δικαιωμάτων ενίσχυσης,

- ορισμός περιβαλλοντικών κανόνων.

- Αρχή της αναλογικότητας

Η πρόταση συνάδει με την αρχή της αναλογικότητας επειδή ανταποκρίνεται στους γενικούς στόχους της κοινής γεωργικής πολιτικής και συγχρόνως τηρούνται οι υποχρεώσεις που επιβάλλονται από το πρωτόκολλο αριθ. 4.

- Επιλογή μέσων

Προτεινόμενες πράξεις: κανονισμός του Συμβουλίου για τη θέσπιση νέου καθεστώτος ενίσχυσης του βάμβακα, το οποίο αντικαθιστά το καθεστώς που ακυρώθηκε από το Δικαστήριο των Ευρωπαϊκών Κοινοτήτων με την απόφασή του της 7ης Σεπτεμβρίου 2006 στην υπόθεση C-310/04.

4) Δημοσιονομικές Επιπτώσεις

Η εθνική βασική έκταση και το ποσό της ενίσχυσης ανά επιλέξιμο εκτάριο παραμένουν αμετάβλητα σε σχέση με την τρέχουσα κατάσταση. Ωστόσο, με την μείωση από 10 ευρώ/εκτάριο σε 3 ευρώ/εκτάριο της συνδεδεμένης ενίσχυσης στους γεωργούς που είναι μέλη εγκεκριμένης διακλαδικής οργάνωσης, το ποσό που χορηγείται στους γεωργούς αυτούς μειώνεται από 4,4 εκατ. ευρώ σε 1,4 εκατ. ευρώ και με τον τρόπο αυτό αντισταθμίζεται οποιαδήποτε πρόσθετη δαπάνη για ενημέρωση και προώθηση.

2007/0242 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί τροποποιήσεως του κανονισμού (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς, όσον αφορά το καθεστώς στήριξης για το βαμβάκι

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2 τρίτο εδάφιο,

την πράξη προσχώρησης της Ελλάδας, και ιδίως την παράγραφο 6 του πρωτοκόλλου αριθ. 4 για το βαμβάκι[1],

την πρόταση της Επιτροπής,

τη γνώμη του Ευρωπαϊκού Κοινοβουλίου[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

Εκτιμώντας τα ακόλουθα:

(1) Το κεφάλαιο 10α του τίτλου IV του κανονισμού (ΕΚ) αριθ. 1782/2003[4] του Συμβουλίου, όπως προστέθηκε με το άρθρο 1 παράγραφος 20 του κανονισμού (ΕΚ) αριθ. 864/2004[5] του Συμβουλίου, θέτει κανόνες για την ειδική ενίσχυση για τον βάμβακα.

(2) Με την απόφαση του Δικαστηρίου των Ευρωπαϊκών Κοινοτήτων, της 7ης Σεπτεμβρίου 2006 στην υπόθεση C-310/04[6], το κεφάλαιο 10α του τίτλου IV του κανονισμού (ΕΚ) αριθ. 1782/2003 ακυρώθηκε λόγω παραβίασης της αρχής της αναλογικότητας, ιδιαίτερα δε εκ του γεγονότος ότι “το Συμβούλιο, που εξέδωσε τον κανονισμό (ΕΚ) αριθ. 864/2004, δεν απέδειξε ενώπιον του Δικαστηρίου ότι το νέο σύστημα ενισχύσεων για το βαμβάκι το οποίο θεσπίζει ο κανονισμός αυτός υιοθετήθηκε κατόπιν πραγματικής ασκήσεως της διακριτικής του ευχέρειας, πράγμα το οποίο προϋποθέτει ότι έχουν ληφθεί υπόψη όλα τα ουσιώδη στοιχεία και όλες οι ουσιώδεις περιστάσεις της συγκεκριμένης υποθέσεως, μεταξύ των οποίων το σύνολο των μισθολογικών δαπανών που αφορούν την καλλιέργεια του βαμβακιού και η βιωσιμότητα των εκκοκκιστηρίων, που πρέπει κατ’ ανάγκη να ληφθούν υπόψη για την εκτίμηση της αποδοτικότητας της καλλιέργειας αυτής” και ότι το Δικαστήριο δεν είχε την δυνατότητα “να ελέγξει εάν ο κοινοτικός νομοθέτης μπορούσε, χωρίς να υπερβεί τα όρια της ευρείας διακριτικής ευχέρειας που διαθέτει συναφώς, να καταλήξει στο συμπέρασμα ότι ο καθορισμός του ύψους της ειδικής ενισχύσεως για το βαμβάκι στο 35% του συνόλου των ενισχύσεων που υφίσταντο στο πλαίσιο του προγενέστερου συστήματος ενισχύσεων αρκεί για την διασφάλιση της επιτεύξεως του σκοπού που εκτίθεται στην 5η αιτιολογική σκέψη του κανονισμού (ΕΚ) αριθ. 864/2004, ο οποίος έγκειται στην διασφάλιση της αποδοτικότητας και, συνεπώς, της συνεχίσεως της καλλιέργειας αυτής, σκοπός ο οποίος αντανακλά τον προβλεπόμενο στην παράγραφο 2 του πρωτοκόλλου αριθ. 4”. Το Δικαστήριο διέταξε επίσης να ανασταλούν τα αποτελέσματα της εν λόγω ακυρώσεως μέχρι την έκδοση, εντός ευλόγου χρόνου, νέου κανονισμού.

(3) Είναι αναγκαίο να θεσπιστεί νέο καθεστώς ειδικής ενίσχυσης για το βαμβάκι, σύμφωνα με την απόφαση του Δικαστηρίου στην υπόθεση C-310/04.

(4) Το νέο καθεστώς πρέπει να πληροί τους στόχους που αναφέρονται στην παράγραφο 2 του πρωτοκόλλου αριθ. 4 για το βαμβάκι, το οποίο προσαρτάται στην πράξη προσχώρησης της Ελλάδας (‘Πρωτόκολλο 4’), αναφορικά με τη στήριξης της παραγωγής σε περιφέρειες της Κοινότητας στις οποίες η καλλιέργεια αυτή είναι σημαντική για την αγροτική οικονομία, την παροχή της δυνατότητας στους οικείους παραγωγούς να αποκτήσουν ένα αξιοπρεπές εισόδημα και τη σταθεροποίηση της αγοράς μέσω διαρθρωτικών βελτιώσεων στο επίπεδο της προσφοράς και της εμπορίας.

(5) Πρέπει να ληφθούν υπόψη όλοι οι ουσιώδεις παράγοντες και οι περιστάσεις που αφορούν τη συγκεκριμένη κατάσταση του τομέα του βαμβακιού, συμπεριλαμβανομένων όλων των στοιχείων που απαιτούνται για την αξιολόγηση της αποδοτικότητας της εν λόγω καλλιέργειας. Προς το σκοπό αυτό, δρομολογήθηκε διαδικασία αξιολόγησης και διαβούλευσης: διενεργήθηκαν δύο μελέτες για τον κοινωνικοοικονομικό και περιβαλλοντικό αντίκτυπο από το μελλοντικό καθεστώς στήριξης του τομέα του βαμβακιού στην Κοινότητα και διοργανώθηκαν ειδικά σεμινάρια και διαβουλεύσεις μέσω του Διαδικτύου με τους ενδιαφερομένους φορείς.

(6) Η αποσύνδεση της άμεσης ενίσχυσης στους παραγωγούς και η εισαγωγή του καθεστώτος ενιαίας ενίσχυσης αποτελούν ουσιαστικά στοιχεία στη διαδικασία μεταρρύθμισης της κοινής γεωργικής πολιτικής (ΚΓΠ), με στόχο την απομάκρυνση από μια πολιτική στήριξης των τιμών και της παραγωγής και την υιοθέτηση μιας πολιτικής στήριξης του γεωργικού εισοδήματος. Ο κανονισμός (ΕΚ) αριθ. 1782/2003 εισήγαγε τα στοιχεία αυτά για αρκετά γεωργικά προϊόντα.

(7) Προκειμένου να επιτευχθούν οι στόχοι στους οποίους βασίζεται η μεταρρύθμιση της ΚΓΠ, η στήριξη για το βαμβάκι πρέπει να αποσυνδεθεί σε μεγάλο βαθμό και να ενσωματωθεί στο καθεστώς ενιαίας ενίσχυσης.

(8) Με την πλήρη ενσωμάτωση του καθεστώτος στήριξης στον τομέα του βαμβακιού στο καθεστώς ενιαίας ενίσχυσης υπάρχει σοβαρός κίνδυνος διατάραξης της παραγωγής στις βαμβακοπαραγωγούς περιοχές της Κοινότητας. Μέρος της στήριξης πρέπει συνεπώς να εξακολουθήσει να συνδέεται με την καλλιέργεια του βαμβακιού μέσω ειδικών ενισχύσεων καλλιέργειας ανά επιλέξιμο εκτάριο. Το ποσό των ενισχύσεων πρέπει να υπολογίζεται με τρόπο που να επιτυγχάνονται οι στόχοι που ορίζονται στην παράγραφο 2 του πρωτοκόλλου 4, ενώ παράλληλα πρέπει να ενταχθεί το καθεστώς για τον βάμβακα στη διαδικασία μεταρρύθμισης και απλοποίησης της ΚΓΠ. Προς τον σκοπό αυτό, και στο πλαίσιο της αξιολόγησης που διενεργήθηκε, δικαιολογείται να καθοριστεί η συνολική διαθέσιμη ενίσχυση ανά εκτάριο και ανά κράτος μέλος στο 35% του εθνικού μεριδίου της ενίσχυσης που κατευθυνόταν έμμεσα στους παραγωγούς. Το ποσοστό αυτό επιτρέπει στον τομέα του βαμβακιού να κινηθεί προς την μακροπρόθεσμη βιωσιμότητα, να προαχθεί η διατηρήσιμη ανάπτυξη των βαμβακοπαραγωγών περιοχών και εξασφαλίζει αξιοπρεπές εισόδημα στους παραγωγούς.

(9) Το εναπομένον 65% του εθνικού μεριδίου της ενίσχυσης από το οποίο επωφελούντο έμμεσα οι παραγωγοί πρέπει να είναι διαθέσιμο για το καθεστώς ενιαίας ενίσχυσης.

(10) Ενδείκνυται, για περιβαλλοντικούς λόγους, να καθιερωθεί μία βασική έκταση για κάθε κράτος μέλος με σκοπό να περιοριστούν οι εκτάσεις που είναι σπαρμένες με βαμβάκι. Επιπλέον, οι επιλέξιμες εκτάσεις πρέπει να περιοριστούν σε εκείνες που επιτρέπονται από τα κράτη μέλη.

(11) Για να ικανοποιηθούν οι ανάγκες της εκκοκκιστικής βιομηχανίας, η επιλεξιμότητα για την ενίσχυση πρέπει να συνδέεται με την πραγματική συγκομιδή βαμβακιού που να πληροί τις ελάχιστες απαιτήσεις ποιότητας.

(12) Προκειμένου να επιτραπεί στους παραγωγούς και εκκοκκιστές να βελτιώσουν την ποιότητα του βαμβακιού, πρέπει να ενθαρρυνθεί η δημιουργία διεπαγγελματικών οργανώσεων, που να έχουν εγκριθεί από τα κράτη μέλη. Η Κοινότητα πρέπει να συμβάλει έμμεσα στις δραστηριότητες των οργανώσεων αυτών, αυξάνοντας την ενίσχυση προς εκείνους τους παραγωγούς οι οποίοι είναι μέλη των οργανώσεων.

(13) Για να εφαρμοστεί το νέο καθεστώς ενίσχυσης για το βαμβάκι από την αρχή του ημερολογιακού έτους, ο παρών κανονισμός πρέπει να αρχίσει να ισχύει από την 1η Ιανουαρίου 2008.

(14) Κατά συνέπεια, ο κανονισμός (ΕΚ) αριθ. 1782/2003 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1782/2003 τροποποιείται ως εξής:

(1) Ο Τίτλος IV, Κεφάλαιο 10α αντικαθίσταται από το ακόλουθο κείμενο:

"ΚΕΦΑΛΑΙΟ 10α Ειδική ενίσχυση για το βαμβάκι

Άρθρο 110a – Πεδίο εφαρμογής

Χορηγείται ενίσχυση στους γεωργούς που παράγουν βαμβάκι, το οποίο υπάγεται στον κωδικό ΣΟ 5201 00, υπό τους θεσπιζόμενους στο παρόν κεφάλαιο όρους.

Άρθρο 110β – Επιλεξιμότητα

1. Η ενίσχυση χορηγείται ανά εκτάριο επιλέξιμης έκτασης βαμβακιού. Για να είναι επιλέξιμη, η έκταση πρέπει να ευρίσκεται σε γεωργικές γαίες τις οποίες το κράτος μέλος έχει εγκρίνει για βαμβακοπαραγωγή, να έχουν σπαρεί με εγκεκριμένες ποικιλίες και να έχουν πράγματι συγκομισθεί κάτω από κανονικές συνθήκες ανάπτυξης των φυτών.

Η ενίσχυση που αναφέρεται στο άρθρο 110α καταβάλλεται για βαμβάκι ποιότητας υγιούς, ανόθευτης και σύμφωνης με τα συναλλακτικά ήθη.

2. Τα κράτη μέλη εγκρίνουν τις γαίες και τις ποικιλίες που αναφέρονται στην παράγραφο 1 σύμφωνα με τους όρους και τις λεπτομέρειες που εγκρίνονται με τη διαδικασία του άρθρου 144 παράγραφος 2.

Άρθρο 110γ – Βασικές εκτάσεις και ποσά

1. Καθιερώνονται εθνικές βασικές εκτάσεις ως εξής:

- Βουλγαρία: 10.237 εκτάρια,

- Ελλάδα: 370.000 εκτάρια,

- Ισπανία: 70.000 εκτάρια,

- Πορτογαλία: 360 εκτάρια.

2. Το ποσό της ενίσχυσης ανά επιλέξιμο εκτάριο καθορίζεται ως εξής:

- Βουλγαρία: 263 ευρώ,

- Ελλάδα: 594 ευρώ για 300.000 εκτάρια και 342,85 ευρώ για τα υπόλοιπα 70.000 εκτάρια,

- Ισπανία: 1.039 ευρώ,

- Πορτογαλία: 556 ευρώ.

3. Εάν, σε δεδομένο κράτος μέλος και σε δεδομένο έτος, η επιλέξιμη προς ενίσχυση έκταση βαμβακιού υπερβαίνει τη βασική έκταση που ορίζεται στην παράγραφο 1, η ενίσχυση που αναφέρεται στην παράγραφο 2 για το εν λόγω κράτος μέλος μειώνεται κατ’ αναλογία της υπέρβασης της βασικής έκτασης.

Ωστόσο, για την Ελλάδα η αναλογική μείωση εφαρμόζεται όσον αφορά το ποσό ενίσχυσης που καθορίζεται για το μέρος της εθνικής βασικής έκτασης που απαρτίζεται από 70.000 εκτάρια, ούτως ώστε να τηρηθεί το συνολικό ποσό των 202,2 εκατομμυρίων ευρώ.

4. Οι λεπτομερείς κανόνες εφαρμογής του παρόντος άρθρου θεσπίζονται με τη διαδικασία που αναφέρεται στο άρθρο 144 παράγραφος 2.

Άρθρο 110δ – Εγκεκριμένες διεπαγγελματικές οργανώσεις

1. Για τους σκοπούς του παρόντος κεφαλαίου, ως “εγκεκριμένη διεπαγγελματική οργάνωση” νοείται φορέας με νομική προσωπικότητα, συγκροτούμενος από βαμβακοπαραγωγούς και από έναν τουλάχιστον εκκοκκιστή, και ο οποίος ασκεί δραστηριότητες όπως:

- διευκόλυνση του καλύτερου συντονισμού του τρόπου διάθεσης του βαμβακιού στην αγορά, ιδιαίτερα μέσω μελετών και ερευνών της αγοράς,

- κατάρτιση τυποποιημένων συμβάσεων, συμβατών με τους κοινοτικούς κανόνες,

- προσανατολισμός της παραγωγής σε προϊόντα που είναι καλύτερα προσαρμοσμένα στις ανάγκες της αγοράς και στη ζήτηση των καταναλωτών, ιδιαίτερα από πλευράς ποιότητας και προστασίας του καταναλωτή,

- επικαιροποίηση μεθόδων και μέσων για τη βελτίωση της ποιότητας του προϊόντος,

- ανάπτυξη εμπορικών στρατηγικών για την προώθηση του βάμβακα μέσω καθεστώτων πιστοποίησης της ποιότητας.

2. Τα κράτη μέλη, στο έδαφος των οποίων είναι εγκατεστημένοι οι εκκοκκιστές, εγκρίνουν τις διεπαγγελματικές οργανώσεις που πληρούν τα κριτήρια τα οποία θεσπίζονται σύμφωνα με τη διαδικασία του άρθρου 144 παράγραφος 2.

Άρθρο 110ε – Καταβολή της ενίσχυσης

1. Η ανά επιλέξιμο εκτάριο ενίσχυση καταβάλλεται στους γεωργούς σύμφωνα με το άρθρο 110γ.

2. Στους γεωργούς που είναι μέλη εγκεκριμένης διεπαγγελματικής οργάνωσης χορηγείται ενίσχυση ανά επιλέξιμο εκτάριο εντός της βασικής έκτασης που αναφέρεται στο άρθρο 110γ παράγραφος 1, προσαυξημένη κατά 3 ευρώ.

(2) Στο άρθρο 156 παράγραφος 2, το σημείο ζ) αντικαθίσταται από το ακόλουθο κείμενο:

“(ζ) Ο τίτλος IV κεφάλαιο 10α ισχύει από την 1η Ιανουαρίου 2008 για το βαμβάκι που έχει σπαρεί από την ημερομηνία αυτή και μετά.”

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιανουαρίου 2008.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙ: (ονοματολογία 2007) 05 03 01 02 05 03 02 40 | ΠΙΣΤΩΣΕΙΣ: Προϋπολογισμός 2007 2.111 εκατ. € 261 εκατ. € |

2. | ΟΝΟΜΑΣΙΑ ΤΟΥ ΜΕΤΡΟΥ: Κανονισμός του Συμβουλίου περί τροποποιήσεως του κανονισμού (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς, όσον αφορά το καθεστώς στήριξης για το βαμβάκι |

3. | ΝΟΜΙΚΗ ΒΑΣΗ: Άρθρο 37 παράγραφος 2 της Συνθήκης |

4. | ΣΤΟΧΟΙ ΤΟΥ ΜΕΤΡΟΥ: Σε συνέχεια της μεταρρύθμισης του τομέα του βάμβακα με τον κανονισμό (ΕΚ) αριθ. 864/2004 του Συμβουλίου και της απόφασης του Δικαστηρίου των Ευρωπαϊκών Κοινοτήτων, της 7ης Σεπτεμβρίου 2006, στην υπόθεση C-310/04 περί ακυρώσεως του Κεφαλαίου 10α του Τίτλου IV του κανονισμού (ΕΚ) αριθ. 1782/2003 του Συμβουλίου, η παρούσα πρόταση αποβλέπει στην εισαγωγή νέων διατάξεων στην ειδική ενίσχυση για το βαμβάκι. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (σε εκατ. ευρώ) | ΟΙΚΟΝΟΜΙΚΟ ΕΤΟΣ 2007 (σε εκατ. ευρώ) | ΟΙΚΟΝΟΜΙΚΟ ΕΤΟΣ 2008 (σε εκατ. ευρώ) |

5.0 | ΔΑΠΑΝΕΣ – ΠΟΥ ΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΤΟΥΣ ΑΛΛΟΥΣ ΤΟΜΕΙΣ | – | – | 277,1 |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – | – | – |

2009 | 2010 | 2011 | 2012 | 2013 |

5.0.1 | ΠΡΟΒΛΕΨΕΙΣ ΔΑΠΑΝΩΝ | 277,3 | 277,4 | 277,5 | 277,8 | 278,1 |

5.1.1 | ΠΡΟΒΛΕΨΕΙΣ ΕΣΟΔΩΝ | – | – | – | – | – |

2014 | 2015 | 2016 | 2017 και επόμενα |

5.0.2 | ΠΡΟΒΛΕΨΕΙΣ ΔΑΠΑΝΩΝ | 278,3 | 278,6 | 278,9 | 279,1 |

5.1.2 | ΠΡΟΒΛΕΨΕΙΣ ΕΣΟΔΩΝ | – | – | – | – |

5.2 | ΤΡΟΠΟΣ ΥΠΟΛΟΓΙΣΜΟΥ: Βλ. παράρτημα. |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: Η πρόταση δεν μεταβάλλει την τρέχουσα αναλογία μεταξύ συνδεδεμένης και αποσυνδεδεμένης ενίσχυσης και δεν τροποποιεί τις διατάξεις για την αποσυνδεδεμένη ενίσχυση. Όσον αφορά τη συνδεδεμένη ενίσχυση, η παρούσα πρόταση δεν συνεπάγεται οιαδήποτε πρόσθετη δαπάνη σε σύγκριση με το ισχύον καθεστώς, καθόσον οι βασικές εκτάσεις και το επίπεδο της ενίσχυσης παραμένουν αμετάβλητα. Ωστόσο, η μείωση της συνδεδεμένης ενίσχυσης για τους παραγωγούς που είναι μέλη εγκεκριμένης διεπαγγελματικής οργάνωσης θα επιφέρει εξοικονόμηση πόρων ύψους 3 εκατ. €. |

Παράρτημα

1 – Ειδική ενίσχυση καλλιέργειας για το βαμβάκι (Ελλάδα, Πορτογαλία, Ισπανία) – κονδύλιο προϋπολογισμού 05 03 02 40 |

Ελλάδα | Ισπανία | Πορτογαλία |

Βασική έκταση | 300.000 εκτάρια | 70.000 εκτάρια | 360 εκτάρια |

Επίπεδο ενίσχυσης | 594 €/εκτάριο | 1 039 €/εκτάριο | 556 €/εκτάριο |

και |

Βασική έκταση | 70.000 εκτάρια |

Επίπεδο ενίσχυσης | 342,85 €/εκτάριο |

Μερικό σύνολο 1 | 202.199.500 € | 72.730.000 € | 200.160 € |

Αύξηση του επιπέδου της ενίσχυσης για τους παραγωγούς μέλη εγκεκριμένης διεπαγγελματικής οργάνωσης |

Βασική έκταση | 370.000 εκτάρια | 70.000 εκτάρια | 360 εκτάρια |

Επίπεδο ενίσχυσης | 3 €/εκτάριο | 3 €/εκτάριο | 3 €/εκτάριο |

Μερικό σύνολο 2 | 1.110.000 € | 210.000 € | 1 080 € |

Σύνολο | 203.309.500 € | 72.940.000 € | 201.240 € |

Σύνολο ΕΕ-15 για κάθε δημοσιονομικό έτος | 276.450.740 € |

2 – Βουλγαρία : ένταξη στο ΚΕΣΕ – κονδύλιο 05 03 01 02 |

Βασική έκταση | 10.237 εκτάρια |

Επίπεδο ενίσχυσης | 263 €/εκτάριο |

Σύνολο | 2.692.331 € |

Δημοσιονομικό έτος | Ποσοστό σταδιακής εφαρμογής στη Βουλγαρία |

2008 | 673.083 € | 25% |

2009 | 807.699 € | 30% |

2010 | 942.316 € | 35% |

2011 | 1.076.932 € | 40% |

2012 | 1.346.166 € | 50% |

2013 | 1.615.399 € | 60% |

2014 | 1.884.632 € | 70% |

2015 | 2.153.865 € | 80% |

2016 | 2.423.098 € | 90% |

2017 και μετέπειτα | 2.692.331 € | 100% |

Συνολική δαπάνη 1 + 2 |

Δημοσιονομικό έτος | Σύνολο |

2008 | 277.123.823 € |

2009 | 277.258.439 € |

2010 | 277.393.056 € |

2011 | 277.527.672 € |

2012 | 277.796.906 € |

2013 | 278.066.139 € |

2014 | 278.335.372 € |

2015 | 278.604.605 € |

2016 | 278.873.838 € |

2017 και μετέπειτα | 279.143.071 € |

[1] ΕΕ L 291 της 19.11.1979, σ. 174. Πρωτόκολλο όπως τροποποιήθηκε τελευταία με τον κανονισμό (ΕΚ) αριθ. 1050/2001 (ΕΕ L 148 της 1.6.2001, σ. 1).

[2] ΕΕ C …, της …, σ. ….

[3] ΕΕ C …, της …, σ. ….

[4] ΕΕ L 270 της 21.10.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 552/2007 (ΕΕ L 131 της 23.5.2007, σ. 10).

[5] ΕΕ L 161 της 30.4.2004, σ. 48.

[6] Συλλογή 2006, σ. I-7285.